Pranešimas spaudai

2025 m. rugpjūčio 1 d.

**Lietuviai grąžina vis daugiau užstato pakuočių: populiariausia diena – sekmadienis**

**Vienkartinių gėrimų pakuočių lietuviai kasmet grąžina vis daugiau: vien prie lietuviško prekybos tinklo „Maxima“ parduotuvių esančiuose taromatuose per 2024 m. surinkta daugiau kaip 285 mln. vienkartinių gėrimų pakuočių, tai – 3,3 proc. daugiau nei 2023-aisiais.**

„Per pirmąjį šių metų pusmetį į prie „Maximos“ parduotuvių esančius taromatus buvo grąžinta beveik 135 mln. vienkartinių gėrimų pakuočių. Pastebime tendenciją, kad daugiausia vienkartinių gėrimų pakuočių grąžinama vasaros sekmadieniais – ko gero, kai po savaitgalio iškylų ir festivalių, savaitę visiems norisi užbaigti tvarkingai. Gėrimų pakuočių užstato sistema Lietuvoje gyvuoja jau devynerius metus, o prekybos tinklas „Maxima“ joje dalyvauja nuo pat pradžios. Matome, kad „Maximos“ pirkėjai metai iš metų ne tik grąžina vis daugiau taros, bet ir sąmoningai renkasi, kur nukeliaus užstato pinigai. Vis dažniau nusprendžiama šiuos pinigus persivesti į savo „Ačiū“ kortelę, kur jie paverčiami virtualiais lojalumo taškais, ir vėliau lengvai panaudojami kasdieniams pirkiniams“, – kalba „Maximos“ Tvarumo skyriaus vadovė Asta Šidlauskaitė.

Galimybę už grąžintas užstato pakuotes gautas lėšas persivesti į savo „Ačiū“ kortelę pirkėjams „Maxima“ siūlo jau kelerius metus. Norint pasinaudoti šia paslauga, kurios populiarumas nuolat auga, tereikia nuskenuoti savo taromato čekį mobiliąja „Maximos“ programėle, sutikti su kortelės papildymu ir pinigai bus paversti virtualiais lojalumo taškais „Ačiū“ paskyroje. Šiuos taškus, dar kitaip vadinamus „Maximos“ pinigais, galima panaudoti apsiperkant bet kurioje tinklo parduotuvėje.

Be galimybės pervesti pinigus į „Ačiū“ kortelę, „Maximos“ pirkėjai turi ir kitą būdą panaudoti už grąžintas vienkartines gėrimų pakuotes gautas lėšas – jas galima paaukoti nevyriausybinei organizacijai „Sengirės fondas“. Tokia aukojimo galimybė yra kampanijos „Keisk tarą į šlamančius“, kurią organizuoja „Užstato sistemos administratorius“, dalis.

„Šios kampanijos tikslas – išsaugoti senuosius Lietuvos miškus su visa gyvybe juose ir kurti ilgaamžius, tvarios gamtos pavyzdžius – žmonių lankymui atviras sengires. Pinigai, gauti į taromatą atidavus vos vieną gėrimo pakuotę, leidžia išsaugoti 1000 cm2 seno miško. Džiaugiamės, kad „Maximos“ pirkėjai noriai jungiasi prie šios akcijos ir taip prisideda prie žalesnės Lietuvos kūrimo“, – sako A. Šidlauskaitė.

**Grąžina 9 iš 10 pakuočių**

Pasak Gintaro Varno, „Užstato sistemos administratoriaus“ generalinio direktoriaus, šiuo metu Lietuvoje veikia apie 1300 taromatų. Maždaug 9 iš 10 lietuviško prekybos tinklo „Maxima“ parduotuvių turi šalia įrengtus taromatus.

„Mums svarbu, kad grąžinti panaudotą tarą būtų patogu, todėl taromatų tinklą nuolat plečiame. Jau ir dabar tinklas yra gerai išvystytas, o ten, kur reikia – augant žmonių srautui ar atsiradus naujai infrastruktūrai – atsiranda ir nauji įrenginiai“, – kalba G. Varnas.

Tokios pastangos atsispindi ir rezultatuose – Lietuvoje grąžinama 90 proc. į rinką pateiktų užstato pakuočių, o užstato sistemos efektyvumą jau vertina ir kitos Europos Sąjungos šalys, besirenkančios lietuvišką modelį kaip sėkmingą pavyzdį.

„Mūsų tikslas – ir toliau užtikrinti sklandų, vartotojams patogų taromatų sistemos veikimą. Artimiausiu metu daugiausia dėmesio skirsime taromatų parko atnaujinimui – bus diegiami naujesni, modernesni įrenginių modeliai. Naujieji taromatai pasižymi didesniu funkcionalumu, patikimumu, efektyvumu ir geresne vartotojo patirtimi. Tai nuosekli raidos dalis, kuri užtikrins, kad ilgainiui visa taromatų sistema būtų atnaujinta pagal šiuolaikinius standartus“, – teigia G. Varnas.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt